Tor Mikkel Waras avgang som justisminister var ingen stor overraskelse. Han kunne ikke bli sittende som øverste ansvarlige for politiet samtidig som PST har siktet og etterforsker samboeren hans. Det har vært klart for de fleste en god stund. Når PST nå endrer Laila Anita Bertheussens status fra fornærmet til mistenkt i samtlige truende hendelser ved parets bolig, blir problemet overtydelig.

Mens Wara har vært i permisjon, har samferdselsminister Jon Georg Dale fungert i hans sted. Det er en ordning som fortsetter inntil videre. Når en ny justisminister er på plass – det vil bli den sjuende i rekka siden 2013 når vi teller med konstituerte og utnevnte – kan ikke statsminister Erna Solberg svare på. Heller ikke om hun lar Frp fortsette å ha ansvaret for justispolitikken framover.

Valget av Dale kan tilsynelatende virke litt rart. Justisdepartementet har jo allerede to statsråder. Det mest praktiske ville vært å overlate det hele til statsråden som allerede er der. I alle fall på papiret.

Men den andre statsråden, samfunnssikkerhetsminister Ingvild Smines Tybring-Gjedde, har gjort seg til et umulig valg. Grunnen er at hun har involvert seg dypt i problemkomplekset som handler om siktelsen mot Laila Anita Bertheussen, avgangen til Tor Mikel Wara og Erna Solbergs umusikalske omtale av det frie ord: Teaterstykket «Ways of seeing» på Black Box.

Ifølge NRK er Bertheussen også mistenkt for å stå bak et trusselbrev til en annen politiker som er omtalt i Black Box-oppsetningen, og som får sitt hjem avbildet i stykket. NRK mener å vite at det dreier seg om hjemmet til statsråd Ingvild Smines Tybring-Gjedde og hennes mann, stortingsrepresentant Christian Tybring-Gjedde, også han fra Frp.

Da jeg spurte henne på pressekonferansen, bekreftet Erna Solberg at «Ways of Seeing» diskvalifiserer Tybring-Gjedde. «Hovedbegrunnelsen var jo at det sakskomplekset som lå bak også berørte henne», svarte hun, og utdypet: «Det som var bakgrunnen for saken, og den diskusjonen som var rundt Black Box og andre spørsmål knyttet til dette, det var også et saksfelt som hennes familie var berørt av. Og det tror jeg vi må være helt ærlige på».

Det er ingen overdrivelse fra statsministerens side. Tybring-Gjedde-paret har vært særdeles aktive i å ramme Black Box med hard kritikk. Christian Tybring-Gjedde omtalte i november Black Box under overskriften «Hatefullt teater» på Facebook, og skrev blant annet at «Blackbox Teater legitimerer sitt hat mot nordmenn gjennom en absurd statsfinansiert teaterforestilling. De som står opp for Norge og advarer mot islamsk fascisme skal tvinges til taushet under dekke av kunstnerisk frihet. Dette er takken for at Norge tar i mot mennesker på flukt. Profilbildet på «kunstner» Sara Babans FB side sier det meste. Der poserer hun med et maskingevær over ryggen». Statusen sto til en artikkel fra det regjeringsfinansierte nettstedet Rights, som drives av Hege Storhaug og Rita Karlsen.

Under tittelen «- Dette er farlig», blir Ingvild Smines Tybring-Gjedde intervjuet om «Ways of seeing» av Rita Karlsen. «Vi har ikke adressen vår offentlig noe sted på grunn av tidligere trusler. Og her har altså noen ligget i hekken utenfor hos oss og filmet hjemmet mitt! I tillegg til hjemmet til justisministeren og andre. Dette er en sikkerhetsutfordring, tordner Tybring-Gjedde», heter det i artikkelen på bloggen.

Overfor Dagsavisen har Christian Tybring-Gjedde trukket en klar linje mellom teatret og truslene: «Det kan ikke være noen tvil om at angrepene mot Tor Mikkel Wara har sammenheng med dette teaterstykket. Dette skjer ikke ut av det blå», sa han 20. februar i år.

Hittil har verken Christian Tybring-Gjedde eller Ingvild Smines Tybring-Gjedde beklaget overfor Black Box for at de har spekulert i disse årsakssammenhengene. Erna Solbergs beslutning om å ikke gjøre samfunnssikkerhetsministeren til justisminister, er både klok og forståelig.